钦定古今图书集成/方舆汇编/边裔典/第052卷 > 北魏
## 钦定古今图书集成/方舆汇编/边裔典/第052卷 > 北魏

### 太武帝 年诏月氏国人为行殿

按《魏书太武帝本纪》，不载。按《西域传》：“大月氏国，都
卢监氏城，在弗敌沙西，去代一万四千五百里。北与
蠕蠕接，数为所侵，遂西徙，都薄罗城，去弗敌沙二千
一百里。其王寄多罗勇武，遂兴师越大山，南侵北天
竺，自干陁罗以北五国，尽役属之。世祖时，其国人商
贩京师，自云能铸石为五色瑠璃。于是采矿山中，于
京师铸之。既成，光泽乃美于西方来者。”乃诏为行殿，
容百馀人，光色映彻，观者见之，莫不惊骇，以为神明
所作。自此中国瑠璃遂贱，人不复珍之。又大月氏西
徙，令其子守富楼沙城，号小月氏。又按《西域传》：小
月氏国，都富楼沙城，其王本大月氏王寄多罗子也。
寄多罗为匈奴所逐，西徙后，令其子守此城，因号小
月氏焉。在波路西南，去代一万六千六百里。先居西
平、张掖之间，被服颇与羌同。其俗以金银钱为货，随
畜牧移徙，亦类匈奴。其城东十里有佛塔，周三百五十步，高八十丈。自佛塔初建，计至武定八年，八百四
十二年，所谓“百丈佛图”也。